62019CJ0502_RES
C‑502/19. sz. ügy
Oriol Junqueras Vies
elleni büntetőeljárás
(a Tribunal Supremo [Spanyolország] által benyújtott előzetes döntéshozatal iránti kérelem)
A Bíróság ítélete (nagytanács), 2019. december 19.
„Előzetes döntéshozatal – Gyorsított eljárás – Intézményi jog – Büntetőeljárás keretében történő ideiglenes fogva tartása alatt az Európai Parlamentbe megválasztott európai uniós polgár – EUSZ 14. cikk – Az »európai parlamenti tag« fogalma – EUMSZ 343. cikk – Az Unió feladatának ellátáshoz szükséges mentességek – Az Európai Unió kiváltságairól és mentességeiről szóló (7. sz.) Jegyzőkönyv – 9. cikk – Az Európai Parlament tagjait megillető mentességek – Az utazásra vonatkozó mentesség – Az ülésre vonatkozó mentesség – E különböző mentességek személyi, időbeli és tárgyi hatálya – A mentességnek az Európai Parlament általi felfüggesztése – A mentesség felfüggesztésének a nemzeti bíróság általi kérelmezése – Az Európai Parlament tagjainak közvetlen és általános választójog alapján történő választásáról szóló okmány – 5. cikk – Mandátum – 8. cikk – Választási eljárás – 12. cikk – Az európai parlamenti tagok mandátumának igazolása a választási eredmények hivatalos kihirdetését követően – Az Európai Unió Alapjogi Chartája – A 39. cikk (2) bekezdése – Az európai parlamenti tagok szabadon, általános választójog alapján, közvetlen és titkos szavazással való megválasztása – Passzív választójog”
Előzetes döntéshozatalra előterjesztett kérdések – Gyorsított előzetes döntéshozatali eljárás – Feltételek – A gyors elbírálást indokoló körülmények – Ideiglenes fogvatartási intézkedés felfüggesztését megtagadó határozat megalapozottságára vonatkozó kereset keretében előterjesztett, értelmezés iránti kérelem – Ezen eljárás alkalmazásának megengedhetősége
(A Bíróság alapokmánya, 23a. cikk; a Bíróság eljárási szabályzata, 105. cikk, (1) bekezdés)
(lásd: 43–45. pont)
Előzetes döntéshozatalra előterjesztett kérdések – Elfogadhatóság – Korlátok – Nyilvánvalóan nem releváns kérdések, valamint hasznos választ kizáró szövegösszefüggésben feltett, hipotetikus kérdések – Ideiglenes fogvatartási intézkedést érintő alapügy – Az előzetes döntéshozatalra utalást követően hozott, büntetőjogi felelősséget megállapító ítélet – Hatás hiánya
(EUMSZ 267. cikk)
(lásd: 51–59. pont)
Az Európai Unió kiváltságai és mentességei – Az Európai Parlament tagjai – Fogalom – Az eredmények hivatalos kihirdetésével és annak időpontjában megszerzett jogállás
(EUMSZ 343. cikk; az Európai Parlament tagjainak közvetlen és általános választójog alapján történő választásáról szóló okmány, 6. cikk; az Európai Unió kiváltságairól és mentességeiről szóló jegyzőkönyv, 9. cikk)
(lásd: 62., 71., 75–77. pont)
Európai Parlament – Választások – A tagállamok hatásköre – Választási eljárás és a választási eredmények hivatalos kihirdetése – Korlátok
(EUSZ 2. cikk, 10. cikk, (1) bekezdés, és 14. cikk, (3) bekezdés; EUMSZ 223. cikk, (1) bekezdés; az Európai Parlament tagjainak közvetlen és általános választójog alapján történő választásáról szóló okmány, 8. és 12. cikk
(lásd: 63–69. pont)
Az Európai Unió kiváltságai és mentességei – Az Európai Parlament tagjai – Az ülésre vonatkozó mentesség – A tagi jogálláshoz kapcsolódó mentesség – Időbeli hatály – Az Európai Parlament üléseinek és a jogalkotó testület tagjai mandátumának a tartama alatt alkalmazandó mentesség
(az Európai Parlament tagjainak közvetlen és általános választójog alapján történő választásáról szóló okmány, 6. cikk; az Európai Unió kiváltságairól és mentességeiről szóló jegyzőkönyv, 9. cikk, első bekezdés)
(lásd: 74._77._78. pont)
Az Európai Unió kiváltságai és mentességei – Az Európai Parlament tagjai – Az utazásra vonatkozó mentesség – A tagi jogálláshoz kapcsolódó mentesség – Időbeli hatály – A választási eredmények kihirdetésének időpontjától alkalmazandó mentesség
(az Európai Parlament tagjainak közvetlen és általános választójog alapján történő választásáról szóló okmány, 6. cikk; az Európai Unió kiváltságairól és mentességeiről szóló jegyzőkönyv, 9. cikk, második bekezdés)
(lásd: 79–81., 85–87. pont)
Az Európai Unió kiváltságai és mentességei – Az Európai Parlament tagjai – Az utazásra vonatkozó mentesség – Tárgyi hatály – Az Európai Parlament alakuló ülésén való részvétel – Bennfoglaltság – A választási eredmények hivatalos kihirdetését megelőzően elfogadott ideiglenes fogvatartási intézkedés – A mentesség felfüggesztése iránti kérelemtől függő fenntartás
(az Európai Parlament tagjainak közvetlen és általános választójog alapján történő választásáról szóló okmány, 6. cikk; az Európai Unió kiváltságairól és mentességeiről szóló jegyzőkönyv, 9. cikk, második és harmadik bekezdés)
(lásd: 87–92. pont)
Összefoglaló
Az Európai Parlamentbe megválasztott személy az eredmények hivatalos kihirdetésével megszerzi az említett intézmény tagjának a jogállását, és ezen időponttól részesül az említett jogállához kapcsolódó mentességekben
Az előzetes döntéshozatali eljárás keretében hozott, 2019. december 19‑i Junqueras Vies ítéletben (C‑502/19) a nagytanácsban eljáró Bíróság meghatározta az Európai Parlament tagjait megillető mentességek személyi, időbeli és tárgyi hatályát. (
1
)
Ezen ügyben a Tribunal Supremo (legfelsőbb bíróság, Spanyolország) előzetes döntéshozatal céljából számos kérdést terjesztett a Bíróság elé a jegyzőkönyv 9. cikkének értelmezésére vonatkozóan. E kérdéseket egy olyan keresettel összefüggésben terjesztették elő, amelyet egy a 2019. május 26‑i választásokon az Európai Parlamentbe megválasztott politikus indított meg egy olyan végzéssel szemben, amelyben megtagadták vele szemben a büntetés‑végrehajtási intézetből való rendkívüli eltávozásra vonatkozó engedélyt. Az érintettet az említett választásokat megelőzően ideiglenesen fogva tartásba helyezték a Katalónia autonóm közösségében 2017. október 1‑jén rendezett önrendelkezési népszavazás megszervezésében való részvétele miatt ellene indított büntetőeljárás keretében. A fent említett engedélyt abból a célból kérelmezte, hogy az eredmények kihirdetését követően teljesíthessen egy, a spanyol jog által előírt alaki követelményt, amely abban áll, hogy egy központi választási bizottság előtt esküt vagy fogadalmat kell tenni a spanyol alkotmány tiszteletben tartására, és ezt követően meg kell jelenni az Európai Parlamentben az új jogalkotó testület alakuló ülésén való részvétel céljából. A Tribunal Supremo a Bírósághoz fordulást követően 2019. október 14‑én az érintettet tizenhárom év tartamú szabadságvesztésre ítélte, valamint ugyanezen időtartamra a közéleti megbízatások és tisztségek gyakorlására vonatkozó teljes tilalom büntetését szabta ki.
A Bíróság először is megállapította, hogy az olyan személy, akit az Európai Parlamentbe megválasztottak, a választási eredmények hivatalos kihirdetésével és annak időpontjában megszerzi az Európai Parlament tagjának a jogállását, így részesül a jegyzőkönyv 9. cikkében biztosított mentességekben.
E tekintetben a Bíróság megállapította, hogy bár a választási eljárásra és az eredmények kihirdetésére az 1976. évi választási okmány (
2
) értelmében főszabály szerint a tagállamok szabályozása az irányadó, az Európai Parlament tagjainak a közvetlen és általános választójog alapján, szabad és titkos választásokon való megválasztása (
3
) a képviseleti demokrácia alkotmányos elvének a kifejeződése, amelynek hatályát maga az uniós jog határozza meg. Márpedig a Szerződésekből és az 1976. évi választási okmányból az következik, hogy az Európai Parlament tagjának a jogállása kizárólag az érintett megválasztásából ered, és az adott személy e jogállást a választási eredményeknek a tagállamok általi hivatalos kihirdetésével szerzi meg. Ezenfelül az EUSZ 343. cikkből az következik, hogy az Uniónak, és ezáltal az intézményeinek és a tagjainak a feladataik ellátásához szükséges mentességekben kell részesülniük.
Másodszor a Bíróság megállapította, hogy azok a személyek, akiket O. Junqueras Vieshez hasonlóan megválasztanak az Európai Parlamentbe, az eredmények kihirdetésétől részesülnek az utazásra vonatkozó mentességben, amely a tagi jogállásukhoz kapcsolódik, és amelyet a jegyzőkönyv 9. cikkének második bekezdése előír. Márpedig e mentességnek az a célja, hogy e személyek számára lehetővé tegye többek között azt, hogy az Európai Parlament új jogalkotó testületének alakuló ülésére utazzanak, és azon részt vegyenek. Az utazásra vonatkozó mentesség ugyanis – az első bekezdésben előírt, ülésre vonatkozó mentességtől eltérően, amely az említett személyeket csupán ezen alakuló ülés megnyitásától kezdve illeti meg az Európai Parlament ülésszakainak teljes tartamát érintően – kiterjed a tagoknak az Európai Parlament ülésének – többek között az első ülésnek – a helyére való odautazásra is.
A Bíróság e tekintetben emlékeztetett arra, hogy a jegyzőkönyvben előírt mentességek célja az intézmények megfelelő működése és függetlensége védelmének a biztosítása. Ennek keretében az utazásra vonatkozó mentesség, amelyet e jegyzőkönyv 9. cikkének második bekezdése ír elő, az Európai Unió Alapjogi Chartája 39. cikkének (2) bekezdésében biztosított passzív választójog érvényesülését biztosítja azáltal, hogy az Európai Parlament alakuló ülésén való részvételt az odautazásban való akadályoztatás nélkül minden tag számára lehetővé teszi attól az időponttól, hogy a megválasztását kihirdették, és függetlenül attól, hogy a belső jog által előírt esetleges alaki követelményeket teljesítette‑e.
Harmadszor és végezetül a Bíróság megállapította, hogy az Európai Parlament valamennyi tagja számára biztosított, utazásra vonatkozó mentesség miatt a tag megválasztásának kihirdetését megelőzően elrendelt mindenfajta ideiglenes fogvatartási intézkedést fel kell függeszteni annak lehetővé tétele érdekében, hogy e tag az Európai Parlament alakuló ülésére utazhasson, és azon részt vehessen. Következésképpen, ha az illetékes nemzeti bíróság szükségesnek véli az ilyen intézkedés fenntartását, a jegyzőkönyv 9. cikkének harmadik bekezdése alapján a lehető legrövidebb időn belül fel kell kérnie az Európai Parlamentet arra, hogy függessze fel az említett mentességet.
(
1
)	Az Európai Unió kiváltságairól és mentességeiről szóló (7. sz.) Jegyzőkönyv (HL 2012. C 326., 266. o.; a továbbiakban: jegyzőkönyv).
(
2
)	A legutóbb a 2002. június 25‑i és szeptember 23‑i 2002/772/EK, Euratom tanácsi határozattal (HL 2002. L 283., 1. o.; magyar nyelvű különkiadás 1. fejezet, 4. kötet, 137. o.; helyesbítés: HL 2009. L 126., 23. o.) módosított, az 1976. szeptember 20‑i 76/787/ESZAK, EGK, Euratom tanácsi határozathoz (HL 1976. L 278., 1. o.) csatolt, az Európai Parlament képviselőinek közvetlen és általános választójog alapján történő választásáról szóló okmány.
(
3
)	Az EUSZ 14. cikk (3) bekezdése.